Ir-Regolament tal-kummissjoni (KEE) Nru 3514/83
tat-13 ta’ Diċembru 1983
li jemenda r-Regolamenti (KEE) Nru 2191/81 u (KEE) Nru 2192/81 dwar għajnuna li tingħata għax-xiri ta’ butir minn istituzzjonijiet u organizzazzjonijiet li ma jagħmlux profitti u mill-armati u forzi simili ta’ l-Istati Membri
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunià Ekonomika Ewropea,
Wara li kkunsidrat ir-Regolament tal-Kunsill (KEE) Nru 804/68 tas-27 ta’ Ġunju 1968 dwar l-organizzazzjoni komuni tas-suq tal-ħalib u prodotti tal-ħalib [1], kif l-aħħar emendat bir-Regolament (KEE) Nru 1600/83 [2], u b’mod partikolari Artikolu 12(3) tiegħu,
Billi l-voucher imsemmi f’Artikolu 3 tar-Regolament tal-Kummissjoni (KEE) Nru 2191/81 [3], kif l-aħħar emendat bir-Regolament (KEE) Nru 1446/83 [4], għandu jkun validu biss mill-ewwel ġurnata tax-xahar kalendarju; billi l-butir ma jistax jittieħed qabel dik id-data; billi l-esperjenza ta’ l-iskema wriet li hemm bżonn li d-data titmexxa ’l quddiem sabiex ikun possibbli li l-butir jitqassam qabel; billi l-perjodu li fih jista’ jittieħed il-butir għandu għalhekk ikun aġġustat; billi din id-dispożizzjoni tidher ukoll fir-Regolament tal-Kummissjoni (KEE) Nru 2192/81 [5], kif l-aħħar emendat bir-Regolament (KEE) Nru 1446/83; billi l-istess emenda għandha wkoll issir f’dak ir-Regolament;
Billi l-miżuri maħsuba f’dan ir-Regolament huma skond l-opinjoni tal-Kumitat ta’ Ġestjoni għall- Ħalib u Prodotti tal-Ħalib,
ADOTTAT DAN IR-REGOLAMENT:
Artikolu 1
Artikolu 3(5) tar-Regolament (KEE) Nru 2191/81 u Artikolu 3(3) tar-Regolament (KEE) Nru 2192/81 għandhom jinqraw kif ġej:
"Voucher għandu jkun validu għax-xahar kalendarju kif indikat fuqu. It-tqassim, madankollu, jista’ jsir fil-perjodu li jibda fl-20 ġurnata tax-xahar ta’ qabel u jintemm fl-għaxar ġurnata tax-xahar ta’ wara dak indikat"
Artikolu 2
Dan ir-Regolament għandu jidħol fis-seħħ fit-tielet ġurnata ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fit-13 ta’ Diċembru 1983.